Osijek Express

GISKO: Predstavljanje knjige "Možda sutra…"
2024-09-26 18:00 - 19:00 (Europe/Zagreb) | GISKO
Izdavačka kuća Prof&Graf i Gradska i sveučilišna knjižnica Osijek organiziraju predstavljanje knjige pod nazivom “Možda sutra…” autorice Slavice Cvitanušić. Predstavljanje će se održati u četvrtak, 26. rujna 2024. s početkom u 18.00 sati u prostoru Studijske čitaonice Gradske i sveučilišne knjižnice Osijek. Uz autoricu, o knjizi će govoriti i Saša Jakšić, njezina urednica te vlasnica izdavačke kuće Prof&Graf. Program će moderirati mag. iur. Ines Čuljat Santrić, profesionalna voditeljica.
Možda sutra… zbirka je poezije, uglavnom duhovne tematike. Autorica pronalazi inspiraciju u čudu života i življenja te svemu što taj život pokreće i obogaćuje. Zbirka je prožeta ljubavlju, prema tom istom životu, prema Bogu, njegovu začetniku i Stvoritelju, prema obitelji, djeci, prema prirodi i svemu što je sačinjava. Veliki dio pjesama može se protumačiti kao molitva, u kojoj autorica izražava svoje osobne stavove i mišljenja, no to radi na način s kojim se mogu poistovjetiti mnogi čitatelji, ne isključivo vjernici. Osim ljubavi, drugi najvažniji motiv koji prožima ovu poeziju jest radost, koju autorica smatra krajnjim ciljem svih napora i trpljenja s kojima se svatko od nas susreće na životnom putu.
Slavica Cvitanušić profesorica je engleskog i njemačkog jezika i književnosti. Ima 43 godine i upravo je proslavila punoljetnost – 18 godina na radnom mjestu učiteljice engleskog i njemačkog jezika u Osnovnoj školi Blage Zadre u Vukovaru. Udana je i majka triju kćeri. Živi okružena knjigama otkad zna za sebe, no sklonija je prozi nego poeziji, koju, igrom slučaja, piše. O njezinim neuspjelim pokušajima stvaranja uratka u prozi može se pročitati otvorivši već prvu stranicu zbirke jer ondje se, umjesto predgovora, nalazi pjesma pod naslovom Kako nastaju moje pjesme. Autorica piše već godinama, no zbirka poezije Možda sutra… njezino je prvo objavljeno književno djelo. Sudjelovala je u natječajima Radija Ludbreg pod nazivom Vrelo nadahnuća te su joj pjesme objavljene u Zborniku za 2023. i 2024. godinu.
